sukhrobnurali/uzbek-legal-corpus huggingface dataset:
DOʻLGA QARShI KOMPLEKSLARNI MUHOFAZA QILIShNI KUChAYTIRISh VA ULARNI IChKI IShLAR ORGANLARINING RUXSAT BERILUVChI TIZIMIGA KIRUVChI SOHALAR VA OBYEKTLAR JUMLASIGA KIRITISh TOʻGʻRISIDA
(resolution, 2022-07-22)

Oʻzbekiston Respublikasi hududida Oʻzbekiston respublika gidrometeorologiya boshqarmasining Harbiylashtirilgan xizmati tarkibida gidrometeorologiya jarayonlariga faol taʼsir koʻrsatuvchi 8 ta harbiylashtirilgan boʻlinmalar ishlab turibdi, ular tarkibiga 124 ta zenit quroli va 128 ta raketa qurilmasi kiruvchi, doʻlga qarshi zenit va raketa komplekslari bilan jihozlangan 63 ta oʻt ochish nuqtalariga egadirlar. Biroq, bu qurol-yarogʻning xavfi katta ekanligiga qaramay, u ruxsat beriluvchi tizimga kirmaydi, shu sababli Oʻzbekiston Respublikasi Gidrometeorologiya boshqarmasi xizmatlari ulardan jinoiy maqsadlarda foydalanishga yoʻl qoʻymaslik boʻyicha zarur choralarni taʼminlashga qodir emas. Gidrometeorologiya jarayonlariga faol taʼsir koʻrsatish ishlarida foydalaniladigan doʻlga qarshi qurollar, raketani ishga tushirish qurilmalari, snaryadlar va ular uchun raketalarni sotib olish, tashish, saqlash, hisobga olish, foydalanish ustidan nazoratni kuchaytirish maqsadida Oʻzbekiston Respublikasi Prezidenti Huzuridagi Vazirlar Mahkamasi qaror qiladi: 1. Doʻlga qarshi qurollar, raketani ishga tushirish qurilmalari, snaryadlar va ular uchun raketalar ichki ishlar organlarining ruxsat beriluvchi tizimiga kiruvchi sohalar va obyektlar deb hisoblansin. 2. Oʻzbekiston Respublikasi Ichki ishlar vazirligi va uning joylardagi organlariga Oʻzbekiston Respublikasi Gidrometeorologiya boshqarmasining gidrometeorologiya jarayonlariga faol taʼsir koʻrsatuvchi boʻlinmalari tomonidan doʻlga qarshi komplekslarni sotib olish, tashish, saqlash, hisobga olish va ulardan foydalanish tartibi ustidan nazoratni amalga oshirish yuklatilsin. 3. Gidrometeorologiya boshqarmasi va Oʻzbekiston Respublikasi Ichki ishlar vazirligiga doʻlga qarshi qurollar, raketani ishga tushirish qurilmalari, snaryadlar va raketalarni sotib olish, tashish, saqlash, hisobga olishni va ulardan foydalanish tartibini boshqaruvchi idoralarga qarashli normativ aktlarga oʻzgartishlar va qoʻshimchalar kiritish vazifasi topshirilsin. 4. Oʻzbekiston Respublikasi Ichki ishlar vazirligi Gidrometeorologiya boshqarmasi bilan birgalikda doʻlga qarshi qurollar, raketani ishga tushirish qurilmalari, snaryadlar va raketalarni roʻyxatdan oʻtkazishni tashkil etsin, ularning doimiy joylashgan oʻrinlarini aniqlasin, bundan keyin tegishlicha nazorat qilinishini va ulardan ijozat berilmagan holda foydalanishga yoʻl qoʻymaslik chora-tadbirlari koʻrilishini taʼminlasin. 5. Oʻzbekiston Respublikasi Ichki ishlar vazirligi doʻlga qarshi komplekslar zarur darajada saqlanmagan yoki ulardan gʻayri qonuniy maqsadlarda foydalanish hollari aniqlangan paytlarda ularni musodara qilish va soʻngra vaqtinchalik saqlash uchun SSSR Mudofaa vazirligi tomonidan belgilanadigan harbiy omborlarga berish masalalarini tezlikda hal etsin. 6. Oʻzbekiston Respublikasi Mudofaa ishlari vazirligi doʻlga qarshi komplekslarning SSSR Mudofaa vazirligi harbiy omborlarida vaqtincha saqlanishi masalalarini kelishib olsin.
OʻZBEKISTON RESPUBLIKASI BOJXONA KOMITETINI TAShKIL ETISh TOʻGʻRISIDA
(decree, 1992-08-10)

Oʻzbekiston Respublikasi Konstitutsiyasi 118-4-moddasining 2, 4-bandlariga va “Oʻzbekiston Respublikasining Davlat mustaqilligi asoslari toʻgʻrisida” gi Qonunga, iqtisodiy hamjamiyat toʻgʻrisida 1991-yil 18-oktabrdagi shartnomaga muvofiq, shuningdek respublikalarning iqtisodiy manfaatlarini himoya qilishni kuchaytirish, bojxona xizmati faoliyati hamda tashqi iqtisodiy aloqalarni rivojlantirish uchun zarur shart-sharoitlar yaratish maqsadida: 1. Respublika hududida faoliyat koʻrsatayotgan bojxona muassasalari negizida Oʻzbekiston Respublikasi Prezidenti huzuridagi Vazirlar Mahkamasiga boʻysunadigan Oʻzbekiston Respublikasi Bojxona komiteti tashkil etilsin. 2. Oʻzbekiston Respublikasi Prezidenti huzuridagi Vazirlar Mahkamasi oʻn kun muddat ichida respublikada bojxona xizmatini tashkil etish va uning faoliyati boʻyicha tegishli qaror tayyorlasin va qabul qilsin. Belgilab qoʻyilsinki, Oʻzbekiston Respublikasining Bojxona toʻgʻrisidagi Qonuni qabul qilgungacha SSSR qonunining Oʻzbekiston Respublikasi qonunchiligiga zid boʻlmagan qismiga amal qilinadi. 3. Belgilab qoʻyilsinki, bojxona boji va bojxona faoliyatidan olinadigan boshqa daromadlar Oʻzbekiston Respublikasi budjeti daromadiga tushadi. 4. Ushbu Farmon imzolangan vaqtdan boshlab kuchga kiradi.
OʻZBEKISTON IJODKORLARI JAMGʻARMASINI TUZISh TOʻGʻRISIDA
(decree, 2020-09-28)

Adabiyot, sanʼat va meʼmorchilik namoyandalarining ijodiy faolliklarini roʻyobga chiqarish uchun shart-sharoitlarni yanada yaxshilash, bozorga oʻtish sharoitida ularning turmush darajasini oshirish va ijtimoiy himoyalanganligini taʼminlash maqsadida: 1. Oʻzbekiston ijodkorlari jamgʻarmasi tuzilsin. 2. Quyidagilar jamgʻarma faoliyatining asosiy yoʻnalishlari deb hisoblansin: — respublika ijodiy uyushmalarining moddiy-texnikaviy va moliyaviy negizini mustahkamlash; — ijod namoyandalariga, ularning oilalariga maʼnaviy, moddiy, tibbiy va boshqa yordam koʻrsatish; — ijod, dam olish uylari, uy-joy, dala hovlilari qurishda va boshqa qurilish turlarida moliyaviy yordam koʻrsatish; — ijodkor xodimlarning pensiya taʼminotini yaxshilash. 3. Jamgʻarmaning moddiy-texnikaviy negizini rivojlantirish va mustahkamlash, unga moliyaviy yordam koʻrsatish uchun Oʻzbekiston Respublikasi Prezidenti huzuridagi Vazirlar Mahkamasining rezervidan 3 million soʻm ajratilsin. 4. Oʻzbekiston Respublikasi Prezidenti huzuridagi Vazirlar Mahkamasi mazkur Farmonni roʻyobga chiqarishni tashkiliy jihatdan taʼminlash uchun qaror tayyorlasin va qabul qilsin, unda: — Oʻzbekiston ijodkorlari jamgʻarmasi toʻgʻrisidagi Nizom loyihasini tayyorlash; — Oʻzbekiston ijodkorlari jamgʻarmasining taʼsis konferensiyasini oʻtkazish, unda jamgʻarmaning Kengashi va Boshqaruvini saylash, Ustavini qabul qilish nazarda tutilsin. 5. Respublikaning xoʻjalik organlari, korxonalari, tashkilotlari va muassasalari rahbarlaridan Oʻzbekiston ijodkorlari jamgʻarmasiga moddiy-texnika resurslari ajratishda hamda oʻz daromadlaridan mumkin boʻlgan mablagʻlarni oʻtkazishda amaliy yordam koʻrsatish soʻralsin. Jamgʻarma va uning taʼsischilari bilan korxonalar, kolxozlar, sovxozlar, muassasalar va tashkilotlarning maʼmuriyatlari oʻrtasida ijodiy hamkorlik hamda ularning mehnat jamoalarini madaniy xizmat bilan taʼminlash toʻgʻrisida shartnomalar tuzishni amaliyotga yanada keng joriy qilish maqsadga muvofiq deb hisoblansin.
OʻZBEKISTON RESPUBLIKASI DAVLAT NARXLAR QOʻMITASINInG STRUKTURASI HAQIDA
(resolution, 1992-02-11)

Bozor munosabatlariga oʻtish sharoitida respublikada narx belgilashni yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat narxlar qoʻmitasining markaziy apparati strukturasi 1-ilovaga muvofiq 88 kishidan iborat etib tasdiqlansin. 2. Oʻzbekiston Respublikasining Davlat narxlar qoʻmitasiga Raisning uch nafar oʻrinbosari, shu jumladan, bir nafar birinchi oʻrinbosari va yetti kishidan iborat hayʼatga ega boʻlishga ruxsat etilsin. 3. Oʻzbekiston Respublikasi Moliya vazirligi Oʻzbekiston Respublikasi Davlat narxlar qoʻmitasi bilan birgalikda Qoʻmita markaziy apparatining yangi strukturasiga muvofiq ish haqi fondini belgilasin. 4. Respublika vazirliklari, idoralari, konsernlari, korxonalari va tashkilotlari narxlar boʻyicha struktura boʻlinmalarini mutaxassislar bilan mustahkamlasinlar, bunday boʻlinmalar boʻlmagan joyda ularni tuzsinlar. 5. Bozor iqtisodiyotiga oʻtish sharoitida narxlarni muvofiqlashtirish va barqarorlashtirishni taʼminlash maqsadida 2-ilovaga* muvofiq tarkibda respublika komissiyasi tuzilsin. 6. Oʻzbekiston Respublikasi Davlat narxlar qoʻmitasi Adliya vazirligi, Moliya vazirligi va Oʻzbekiston Respublikasi Iqtisodiyot qoʻmitasi bilan kelishgan holda bir oy muddat ichida Qoʻmita haqidagi nizomni Vazirlar Mahkamasiga tasdiqlash uchun kiritsin. 7. Oʻzbekiston SSR Ministrlar Sovetining 1988-yil 22-fevraldagi 66-son qarorining 10 va 11-bandlari va Oʻzbekiston SSR Ministrlar Sovetining 1989-yil 26-maydagi 178-son qarori oʻz kuchini yoʻqotgan deb hisoblansin. Rahbariyat Rahbariyat huzuridagi apparat Narx belgilash metodologiyasi va analitik ishlarni tashkil etish boʻlimi Narxlarni nazorat qilish Bosh boshqarmasi Ishlab chiqarish-texnika yoʻnalishidagi sanoat mahsulotiga va qurilish materiallariga narx belgilash qoʻshma-iqtisodiyot boʻlimi Mashinasozlik mahsulotiga narxlar belgilash boʻlimi Yoqilgʻi-energetika va kimyo kompleksida narxlar boʻlimi Eksport va import mahsulotiga narxlar belgilash boʻlimi Xalq isteʼmoli mollariga narxlar belgilash qoʻshma-iqtisodiyot boʻlimi Qishloq xoʻjaligi mahsulotiga narxlar belgilash qoʻshma-iqtisodiyot boʻlimi Oziq-ovqat mollari va umumiy ovqatlanish mahsuloti narxlari boʻlimi Noishlab chiqarish sohasida, transportda va aloqada tariflar va narxlar boʻlimi Ishlar boshqarmasi Preyskurantlarni nashr etish va joʻnatish boʻyicha xoʻjalik hisobidagi byuro boʻladi
Germaniyada “Oʻzbekiston” kichik koʻp tarmoqli korxonasining savdo markazini ochish toʻgʻrisida
(resolution, 1991-10-14)

SSSR Ministrlar Sovetining “Sovet tashkilotlarining chet ellardagi xoʻjalik faoliyatini rivojlantirish toʻgʻrisida” 1989-yil 18-maydagi 412-son qaroriga va Oʻzbekiston SSR Ministrlar Sovetining “Oʻzbekiston SSRning xorijiy mamlakatlar bilan iqtisodiy aloqalarini yanada takomillashtirish va rivojlantirish chora-tadbirlari toʻgʻrisida” 1990-yil 15-yanvardagi 33-son qaroriga muvofiq, tashqi savdo manfaatlarini yanada rivojlantirish, marketing xizmatlarini takomillashtirish, oʻzbek taomlarini va Oʻzbekiston xalq ustalari asarlarini targʻib qilish, shuningdek respublika isteʼmol bozorini zarur tovarlar bilan toʻldirish maqsadida Vazirlar Mahkamasi qaror qiladi: 1. Oʻzbekiston Respublikasi Savdo vazirligining Gannover shahrida (Germaniya, Quyi Saksoniya yeri) Oʻzbekiston Respublikasi Savdo vazirligi, Toshkent shahar ijroiya qoʻmitasining Umumiy ovqatlanish bosh boshqarmasi va “Usto” ishlab chiqarish birlashmasi muassisligida tashkil etilgan “Oʻzbekiston” kichik koʻp tarmoqli korxonasining savdo markazini ochish toʻgʻrisidagi taklifi qabul qilinsin. 2. “Oʻzbekiston” koʻp tarmoqli kichik korxonasining mustaqil filiali boʻlgan savdo markazining savdo belgisi tasdiqlansin. 3. “Oʻzbekiston” kichik koʻp tarmoqli korxonasining savdo markaziga oʻz faoliyatini Germaniya qonunchiligiga muvofiq oʻzini oʻzi qoplash va oʻzini oʻzi mablagʻ bilan taʼminlash prinsiplari asosida faoliyat koʻrsatuvchi ijara korxonasi sifatida qurishga ruxsat etilsin. 4. Oʻzbekiston Respublikasi Savdo vazirligi, “Oʻzbekyengilsanoat” uyushmasi, Oʻzbekiston Respublikasi Mahalliy sanoat vazirligi, “Oʻzmevasabzavotuzumsanoat” va “Oʻzoziqovqatsanoat” konsernlari “Oʻzbekiston” kichik koʻp tarmoqli korxonasining savdo markazini muvaffaqiyatli rivojlantirish uchun uni zarur tovarlar, xomashyo materiallari va asbob-uskunalar bilan taʼminlashda koʻmaklashsinlar. 5. Oʻzbekiston Respublikasi Madaniyat vazirligi, Respublika badiiy jamgʻarmasi Oʻzbekiston Respublikasi Savdo vazirligi bilan birgalikda 10 kun muddatda “Oʻzbekiston” kichik koʻp tarmoqli korxonasining savdo markazi orqali konvertatsiya qilinadigan valyutaga sotish uchun sanʼat ustalari va xalq hunarmandchiligi buyumlari roʻyxatini tayyorlasinlar. 6. Oʻzbekiston Respublikasi Tashqi ishlar vazirligi, Moliya vazirligi va “Oʻztashqi iqtisodiy bank” “Oʻzbekiston” kichik koʻp tarmoqli korxonasiga xorijdagi tashkiliy tadbirlar davomida paydo boʻladigan masalalar boʻyicha uslubiy yordam koʻrsatsinlar. 7. Oʻzbekiston Respublikasi Savdo vazirligi tushadigan valyuta hisobiga respublikani keng isteʼmol mollari bilan samarali taʼminlasin. Bunda eng zarur tovarlarni xarid qilishga alohida eʼtibor qaratish lozim. 8. Mazkur qarorning bajarilishini nazorat qilish Xalq isteʼmol tovarlari, savdo va xizmatlar kompleksi zimmasiga yuklansin.
OʻZBEKISTON RESPUBLIKASI PREZIDENTI HUZURIDAGI VAZIRLAR MAHKAMASI KOMPLEKSLARINING IShLARINI MUVOFIQLAShTIRISh SAMARADORLIGINI OShIRISh BILAN BOGʻLIQ MASALALAR TOʻGʻRISIDA
(decree, 2020-09-28)

Oʻzbekiston Respublikasi Oliy Kengashining navbatdan tashqari VII sessiyasida bildirilgan takliflar va mulohazalarga muvofiq hamda respublikani rivojlantirishning yetilgan masalalarini zudlik bilan paysalga solmay hal etish, xalq xoʻjaligining aholi turmush taʼminoti bilan bogʻliq boʻlgan barcha tarmoqlari ishini yaxshilash zarurligini eʼtiborga olib, shuningdek, Vazirlar Mahkamasi barcha komplekslarining ishlarini muvofiqlashtirish samaradorligini oshirish maqsadida va Oʻzbekiston Respublikasi Konstitutsiyasi (Asosiy Qonuni) ning 120-moddasidan kelib chiqib: yuqorida qayd etilgan barcha masalalarga bevosita rahbarlik qilish Oʻzbekiston Respublikasi Vitse-prezidenti oʻrtoq Sh.R.Mirsaidov zimmasiga yuklatilsin.
KOLXOZLAR, SOVXOZLAR VA BOShQA QIShLOQ XOʻJALIGI KORXONALARI TOMONIDAN PAXTA TOLASI VA PILLANI SOTISh MASALALARI TOʻGʻRISIDA
(decree, 2020-09-28)

Kolxozlar, sovxozlar, ijara jamoalari va boshqa qishloq xoʻjaligi korxonalarining paxta xomashyosi va pilla yetishtirishni koʻpaytirish hamda xarid qilishdan manfaatdorligini oshirish, bozor munosabatlariga oʻtish uchun shart-sharoitlar yaratish maqsadida va koʻrsatib oʻtilgan mahsulotlarni sotishning mavjud tartibini qisman oʻzgartirib: 1. Belgilab qoʻyilsinki, 1991 va keyingi yillar uchun belgilangan topshiriqdagi paxta tolasi va pillaning 5 foizi hamda belgilangan hajmdan ortiqcha olingan mazkur mahsulotlarning hammasi mamlakat ichkarisida ham va undan tashqarida ham kolxozlar, sovxozlar, ijara jamoalari va boshqa qishloq xoʻjaligi korxonalari tomonidan ixtiyoriy ravishda sotiladi. 2. Qoraqalpogʻiston Respublikasi Vazirlar Kengashi, viloyatlarning ijroiya qoʻmitalari va rayonlarning ijroiya qoʻmitalari, respublikasining koʻrsatib oʻtilgan mahsulot turlarini sotish va yetkazib berishga daxldor boʻlgan vazirliklari va idoralari ushbu Farmonning soʻzsiz bajarilishini taʼminlasinlar. 3. Oʻzbekiston Respublikasi Prezidenti huzuridagi Vazirlar Mahkamasi hukumatning tegishli qarorlariga ushbu Farmondan kelib chiqadigan oʻzgartishlar va qoʻshimchalarni kiritsin.
TOSHKENT PEDIATRIYA TIBBIYOT INSTITUTINING NUKUS FILIALINI OCHISH TOʻGʻRISIDA
(resolution, 1991-10-01)

Yuqori malakali tibbiyot xodimlari tayyorlash tizimini takomillashtirish va Orol boʻyi aholisining salomatligini muhofaza qilishni yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligi: 1991-yil 1-oktabrdan boshlab Nukus shahrida belgilangan tartibda Nukus davlat dorilfununining tibbiyot fakulteti negizida Toshkent pediatriya tibbiyot institutining “Pediatriya” ixtisosligi boʻyicha filialini ochsin; Toshkent pediatriya tibbiyot institutining Nukus shahridagi filialini zarur pedagogik kadrlar bilan taʼminlasin. 2. Oʻzbekiston Respublikasi Oliy va oʻrta maxsus taʼlim vazirligi Nukus davlat dorilfununi tibbiyot fakultetining binolari va inshootlarini, shtat jadvali boʻyicha professor-oʻqituvchilar tarkibi va xizmat qiluvchi xodimlar soni bilan birga, Toshkent pediatriya tibbiyot institutining filialini joylashtirish uchun balansdan Oʻzbekiston Respublikasi Sogʻliqni saqlash vazirligi balansiga oʻtkazsin. Normal oʻquv jarayonini tashkil etish uchun filialga klinik kafedralarni Qoraqalpogʻiston Respublikasi davolash muassasalarida joylashtirishga ruxsat berilsin. 3. Qoraqalpogʻiston Respublikasi Vazirlar Kengashi Toshkent pediatriya tibbiyot institutining Nukus filiali moddiy-texnika bazasini mustahkamlash chora-tadbirlarini koʻrsin. 4. Oʻzbekiston Respublikasi Iqtisodiyot qoʻmitasi, Moliya vazirligi, Oʻzbekiston Respublikasi Oliy va oʻrta maxsus taʼlim vazirligi, Sogʻliqni saqlash vazirligi va Qoraqalpogʻiston Respublikasi Vazirlar Kengashining reja va budjet koʻrsatkichlariga mazkur qarordan kelib chiquvchi tegishli oʻzgartishlarni kiritsinlar.
OʻZBEKISTON SSR KONSTITUTSIYASI (ASOSIY QONUNI)GA OʻZGARTIShLAR KIRITISh TOʻGʻRISIDA
(constitution, 1992-12-08)

Oʻzbekiston Respublikasining Oliy Kengashi qaror qiladi: Oʻzbekiston SSR Konstitutsiyasi (Asosiy Qonuni)ga quyidagi oʻzgartishlar kiritilsin: 1. Respublikaning amaldagi Konstitutsiyasi (Asosiy Qonuni)ning va qonun hujjatlarining nomidagi hamda matnidagi “Oʻzbekiston SSR” degan soʻzlar “Oʻzbekiston Respublikasi” degan soʻzlar bilan almashtirilsin. 2. 118-5-modda quyidagi tahrirda bayon etilsin: “118-5-modda. Mudofaa masalalarida respublika siyosatini hayotga tadbiq etish, iqtisodiy mustaqillikni hamda ekologiya xavfsizligini mustahkamlash, tabiiy ofatlar va boshqa favqulodda holatlar oqibatlariga barham berish, jamiyatda barqarorlik va huquqiy tartibni taʼminlash yuzasidan tavsiyalar ishlab chiqish maqsadida Oʻzbekiston Respublikasi Prezidentining huzurida Maslahat kengashi amal qiladi. Maslahat kengashiga Oʻzbekiston Respublikasining Prezidenti boshchilik qiladi. Maslahat kengashining vazifalari Maslahat kengashi toʻgʻrisidagi Nizomda belgilab beriladi. Maslahat kengashining aʼzolari Oʻzbekiston Respublikasining Prezidenti tomonidan tayinlanadi. Oʻzbekiston Respublikasi Oliy Kengashining Raisi va Qoraqalpogʻiston Respublikasi Oliy Kengashining Raisi Maslahat kengashining majlislarida qatnashishga haqlidirlar”.
KOLXOZLAR, SOVXOZLAR VA BOShQA QIShLOQ XOʻJALIGI KORXONALARINI BUDJETGA FOYDADAN OLINADIGAN SOLIQ HAMDA MEHNATGA HAQ TOʻLASh FONDIDAN 11 FOIZLI AJRATMALAR TOʻLAShDAN OZOD QILISh TOʻGʻRISIDA
(resolution, 2009-03-11)

Narxlar islohoti munosabati bilan qoʻshimcha xarajatlarni qoplash maqsadida Vazirlar Mahkamasi qaror qiladi: Kolxozlar (baliqchilik kolxozlari ham), sovxozlar va boshqa qishloq xoʻjaligi korxonalari 1991-yilda budjetga foydadan olinadigan soliq va 1991-yilning 1-oktabridan boshlab mehnatga haq toʻlash fondidan 11 foizli ajratmalar toʻlashdan ozod qilinsin.
PAXTA XOM AShYoSI VA PAXTA TOLASINING XARID HAMDA ULGURJI NARXLARINI OShIRISh TOʻGʻRISIDA
(resolution, 1993-10-19)

Paxtachilikning iqtisodiy samaradorligini oshirish, shuningdek, kolxozlar, sovxozlar, ijarachi jamoalar va fermer xoʻjaliklarining oshirilgan ulgurji narxlarda moddiy-texnika resurslarini sotib olishga sarflagan xarajatlarini qisman qoplash maqsadida Vazirlar Mahkamasi qaror qiladi: 1. Oʻzbekiston Respublikasi Davlat narxlar qoʻmitasi va Oʻzbekiston Respublikasi Qishloq xoʻjaligi vazirligining 1991-yil hosilidan olingan paxta xomashyosi xarid narxlarini va paxta tolasining ulgurji narxlarini 1 va 2-ilovalarga muvofiq tiplari va sortlariga qarab oshirish toʻgʻrisidagi taklifi qabul qilinsin. 2. Oʻzbekiston Respublikasi Davlat narxlar qoʻmitasi bir hafta muddat ichida mazkur qarorning 1-bandiga muvofiq yangi xarid va ulgurji narxlar narxnomalarini nashr etsin va uni manfaatdor tashkilotlarga yetkazsin. 3. Oʻzbekiston Respublikasi Davlat narxlar qoʻmitasi Oʻzbekiston Respublikasi Qishloq xoʻjaligi vazirligi va “Paxtasanoat” ilmiy-ishlab chiqarish birlashmasi bilan birgalikda lint, oʻlik paxta va paxta tozalash sanoatining boshqa qoʻshimcha mahsulotlari ulgurji narxlari darajasini qaytadan koʻrib chiqsin.
1991-YIL 26-SENTABRDAGI
(decree, 1991-09-26)

Oʻzbekiston Respublikasi Konstitutsiyasining 118-4-moddasi 2, 4-bandlariga va “Oʻzbekiston Respublikasi Davlat mustaqilligi asoslari toʻgʻrisida”gi Qonunga muvofiq hamda muhofaza va hududiy yaxlitlik tadbirlarini kuchaytirish, davlat mustaqilligi va suverenitetini taʼminlash, fuqarolarning konstitutsiyaviy huquqlari va erkinliklarini himoya qilish maqsadida: 1. Oʻzbekiston SSR Davlat xavfsizligi Ittifoq — respublika komiteti tugatilsin. 2. Oʻzbekiston Respublikasi Milliy xavfsizlik boshqarmasi tuzilib, Respublika Prezidentiga boʻysundirilsin. 3. Oʻzbekiston Respublikasi Prezidenti huzuridagi Vazirlar Mahkamasi bir oy muddat ichida Oʻzbekiston Milliy xavfsizlik boshqarmasi tuzilishi, nizomi va soniga doir takliflarni tayyorlasin hamda taqdim etsin. Oʻzbekiston Respublikasi Milliy xavfsizlik boshqarmasi birinchi navbatda razvedka, kontrrazvedka va uyushgan jinoyatchilikka qarshi kurash bilan shugʻullanishi kerakligi belgilab qoʻyilsin. Sobiq Davlat xavfsizligi komitetining yuqorida sanab oʻtilgan vazifalar bilan bogʻliq boʻlmagan va Oʻzbekiston Respublikasi Konstitutsiyasiga zid barcha tuzilma, boʻlinmalari va boʻlimlarini tugatish koʻzda tutilsin.
ASAL VA ASALARIChILIK MAHSULOTLARINING XARID NARXLARINI OʻZGARTIRISh TOʻGʻRISIDA
(resolution, 2021-02-22)

Vazirlar Mahkamasi qaror qiladi: 1. 1991-yilning 1-oktabridan boshlab asalari asali va boshqa asalarichilik mahsulotlari uchun shartnomaviy narxlar belgilansin. 2. SSSR Vazirlar Kengashining “Qishloq xoʻjaligi mahsulotlariga yangi davlat xarid narxlari joriy etish toʻgʻrisida” 1990-yil 9-avgustdagi 792-son qarori yuzasidan Oʻzbekiston SSJ Vazirlar Kengashining 1990-yil 23-oktabrdagi 342-son qarorining 7-ilovasi va Oʻzbekiston SSJ Prezidenti huzuridagi Vazirlar Mahkamasining “Qishloq xoʻjaligi mahsulotlariga yangi davlat xarid narxlarini joriy etish toʻgʻrisida” 1991-yil 4-martdagi 52-qarorining 4-ilovasi oʻz kuchini yoʻqotgan deb hisoblansin.
OʻZBEKISTON RESPUBLIKASI FANLAR AKADEMIYASINING ADABIYOT INSTITUTIGA ALISHER NAVOIY NOMINI BERISH TOʻGʻRISIDA
(resolution, 2025-12-16)

Oʻzbek adabiyotining asoschisi, atoqli olim, mutafakkir va davlat arbobi Alisher Navoiy tugʻilgan kunning 550 yilligi munosabati bilan, respublika jamoatchiligining xohish-istaklarini inobatga olib, Vazirlar Mahkamasi qaror qiladi: Oʻzbekiston Respublikasi Fanlar akademiyasining Adabiyot institutiga Alisher Navoiy nomi berilsin.
RESPUBLIKA DAVLAT HOKIMIYATI VA BOSHQARUV IDORALARINI HAMDA XALQ TAʼLIMI SISTEMASINI PARTIYADAN HOLI ETISH TOʻGʻRISIDA
(decree, 2025-11-26)

1. Oʻzbekiston Respublikasi hududidagi davlat hokimiyati va boshqaruv idoralari, oliy va oʻrta maxsus oʻquv yurtlari, hunar-texnika bilim yurtlari va umum taʼlim maktablari partiyadan holi etilsin. 2. Belgilab qoʻyilsinki, respublika davlat apparati idoralarida va xalq taʼlimi sistemasida siyosiy partiyalar va harakatlarning tashkiliy tuzilmalari tashkil etilishiga bundan buyon yoʻl qoʻyilmaydi. Ushbu Farmon imzolangan paytdan boshlab kuchga kiritiladi.
AVTOMOTOTRANSPORT VOSITALARINI XARID QILISH-SOTISH, ALMASHTIRISH VA HADYA ETISH BITIMLARINI RASMIYLASHTIRISH TARTIBI TOʻGʻRISIDA
(resolution, 2017-10-26)

Avtomototransport vositalarini xarid qilish-sotish, almashtirish va hadya etish bitimlarini rasmiylashtirishni tartibga solish maqsadida Vazirlar Mahkamasi qaror qiladi: 3. Belgilab qoʻyilsinki: avtotransport vositalarini xarid qilish-sotish, almashtirish va hadya etish bitimlarini tasdiqlaganlik uchun notarial idoralar tomonidan undiriladigan davlat boji summasi quyidagi tartibda taqsimlanadi: 82 foizi — tumanlar va shaharlar budjetlariga, 8 foizi — budjetdan tashqari Adliya organlari va muassasalarini rivojlantirish jamgʻarmasini shakllantirishga, 10 foizi — mablagʻlarni adliya organlarining shaxsiy gʻazna hisobvaraqlarida jamlash yoʻli bilan davlat notarial idoralarini va notarial arxivlarni mablagʻ bilan taʼminlashga yoʻnaltiriladi. Oʻzbekiston Respublikasi Ichki ishlar vazirligining Davlat yoʻl harakati xavfsizligi xizmati organlari tomonidan avtomototransport vositalarini qayta roʻyxatdan oʻtkazganlik uchun undiriladigan summaning 92 foizi tumanlar va shaharlar budjetlariga, qolgan 8 foizi — Oʻzbekiston Respublikasi Ichki ishlar vazirligining Davlat yoʻl harakati xavfsizligi xizmatining shaxsiy gʻazna hisobvaraqlariga oʻtkaziladi. 5. Oʻzbekiston Respublikasi Moliya vazirligi Adliya vazirligiga 62 tadan iborat qoʻshimcha davlat notariuslari va ularni saqlash uchun tegishli budjet mablagʻlari ajratsin. 6. Avtomototransport vositalarining qayta roʻyxatdan oʻtkazilganligi uchun poshlina summasining va toʻlovlarning toʻliq kelib tushishini nazorat qilish respublika soliq organlari tomonidan amalga oshiriladi.